ประเทศลาว

ประเทศในเอเชียตะวันออกเฉียงใต้
"ลาว" เปลี่ยนทางมาที่นี่ สำหรับความหมายอื่น ดูที่ ลาว (แก้ความกำกวม)
18°N 105°E﻿ / ﻿18°N 105°E﻿ / 18; 105
| สาธารณรัฐประชาธิปไตยประชาชนลาว ສາທາລະນະລັດ ປະຊາທິປະໄຕ ປະຊາຊົນລາວ (ลาว) |
| --- | --- |
   ธงชาติ     ตราแผ่นดิน  
คำขวัญ: "สันติภาพ เอกราช ประชาธิปไตย เอกภาพ วัฒนาถาวร" (ลาว: ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ)
เพลงชาติ: "เพลงชาติลาว" 
แสดงลูกโลกแสดงแผนที่อาเซียนที่ตั้งของ ประเทศลาว  (เขียว)ในอาเซียน  (เทาเข้ม)  —  [คำอธิบายสัญลักษณ์]
เมืองหลวง และเมืองใหญ่สุด: เวียงจันทน์ 17°58′N 102°36′E﻿ / ﻿17.967°N 102.600°E﻿ / 17.967; 102.600
ภาษาราชการ: ภาษาลาว
ภาษาพูด: ลาว ม้ง ไทยถิ่นอีสาน ขมุ ฝรั่งเศส เวียดนาม
กลุ่มชาติพันธุ์  (2015): 53.2% ลาว 11% ขมุ 9.2% ม้ง 3.4% ผู้ไท 3.1% ไท 2.5% Makong 2.2% กะตาง 2.0% ลื้อ 1.8% อาข่า 11.6% อื่น ๆ
ศาสนา : 66.0% พุทธ 30.7% ศาสนาผี 1.5% คริสต์ 1.8% อื่น ๆ / ไม่มี
เดมะนิม: ชาวลาว
การปกครอง: รัฐเดี่ยว ลัทธิมากซ์–เลนิน พรรคเดียว สาธารณรัฐสังคมนิยม

• เลขาธิการใหญ่ ประธานาธิบดี : ทองลุน สีสุลิด
• นายกรัฐมนตรี : สอนไซ สีพันดอน
• รองประธานาธิบดี : บุนทอง จิดมะนี ปานี ยาท่อตู้
• ประธานสภาแห่งชาติ : ไซสมพอน พมวิหาน
 
สภานิติบัญญัติ: สภาแห่งชาติ
ก่อตั้ง

• อาณาจักรล้านช้าง : ค.ศ. 1354–1707
• อาณาจักรหลวงพระบาง, อาณาจักรล้านช้างเวียงจันทน์ และอาณาจักรล้านช้างจำปาศักดิ์ : ค.ศ. 1707–1778
• รัฐบรรณาการของสยาม​ : ค.ศ. 1778–1893
• ตกเป็นอาณานิคมฝรั่งเศส : ค.ศ. 1893–1953
• รวมราชอาณาจักร : 11 พฤษภาคม ค.ศ. 1947
• ประกาศเอกราช จากฝรั่งเศส : 22 ตุลาคม ค.ศ. 1953
• ล้มล้างกษัตริย์ : 2 ธันวาคม ค.ศ. 1975
• รัฐธรรมนูญฉบับปัจจุบัน : 14 สิงหาคม ค.ศ. 1991
 
พื้นที่
• รวม: 237,955 ตารางกิโลเมตร (91,875 ตารางไมล์) (อันดับที่ 82)
• แหล่งน้ำ (%): 2
ประชากร
• ค.ศ. 2022 ประมาณ: 7,749,595 (อันดับที่ 103)
• ความหนาแน่น: 26.7 ต่อตารางกิโลเมตร (69.2 ต่อตารางไมล์)
จีดีพี (อำนาจซื้อ) : ค.ศ. 2023 (ประมาณ)
• รวม:  74.309 พันล้านดอลลาร์สหรัฐ (อันดับที่ 106)
• ต่อหัว:  9,800 ดอลลาร์สหรัฐ (อันดับที่ 125)
จีดีพี (ราคาตลาด) : ค.ศ. 2023 (ประมาณ)
• รวม:  14.091 พันล้านดอลลาร์สหรัฐ (อันดับที่ 145)
• ต่อหัว:  1,858 ดอลลาร์สหรัฐ (อันดับที่ 152)
จีนี (ค.ศ. 2012): 36.4 ปานกลาง
เอชดีไอ (ค.ศ. 2021):  0.607 ปานกลาง · อันดับที่ 140
สกุลเงิน: กีบ (₭) (LAK)
เขตเวลา: UTC+7 (เวลาในประเทศลาว)
รูปแบบวันที่: วว/ดด/ปปปป
ขับรถด้าน: ขวา
รหัสโทรศัพท์: +856
รหัส ISO 3166: LA
โดเมนบนสุด: .la
ลาว (ลาว: ລາວ) หรือชื่ออย่างเป็นทางการคือ สาธารณรัฐประชาธิปไตยประชาชนลาว (ลาว: ສາທາລະນະລັດ ປະຊາທິປະໄຕ ປະຊາຊົນລາວ, อักษรย่อ: ສປປ ລາວ) เป็นประเทศที่ไม่มีทางออกสู่ทะเลในเอเชียตะวันออกเฉียงใต้ มีพื้นที่ 236,800 ตารางกิโลเมตร มีพรมแดนติดกับจีนทางทิศเหนือ ติดกับพม่าทางทิศตะวันตกเฉียงเหนือ ติดกับเวียดนามทางทิศตะวันออก ติดกับกัมพูชาทางทิศใต้ และติดกับไทยทางทิศตะวันตก กั้นด้วยแม่น้ำโขงเป็นบางช่วง มีเมืองหลวงและเมืองที่ใหญ่ที่สุดคือเวียงจันทน์
ลาวเป็นประเทศที่มีประวัติศาสตร์ยาวนานมาตั้งแต่คริสต์ศตวรรษที่ 14 โดยเคยเป็นหนึ่งในอาณาจักรที่ใหญ่ที่สุดในเอเชียตะวันออกเฉียงใต้ เนื่องจากที่ตั้งทางภูมิศาสตร์ซึ่งอยู่ในศูนย์กลางของภูมิภาค จึงกลายเป็นศูนย์กลางการค้าทางบกและร่ำรวยทางเศรษฐกิจและวัฒนธรรม หลังจากช่วงเวลาแห่งความขัดแย้งภายในอาณาจักรล้านช้างได้แยกออกเป็นสามส่วนได้แก่ หลวงพระบาง, เวียงจันทน์ และจำปาศักดิ์ ก่อนจะตกเป็นประเทศราชของสยามในปี ค.ศ. 1778 ยาวนานนับศตวรรษจนเกิดวิกฤตการณ์ ร.ศ. 112 ใน ค.ศ. 1893 ทำให้ดินแดนลาวทั้งหมดได้ตกอยู่ภายใต้การปกครองของฝรั่งเศสและได้รวมตัวกันเป็นประเทศลาวใน ค.ศ. 1949 หลังจากการยึดครองของญี่ปุ่น แต่ถูกฝรั่งเศสยึดครองอีกครั้งกระทั่งได้รับเอกราชใน ค.ศ. 1953 ราชอาณาจักรลาวได้กำเนิดขึ้นโดยปกครองแบบราชาธิปไตยตามรัฐธรรมนูญภายใต้การปกครองของสมเด็จพระเจ้าศรีสว่างวงศ์ ต่อมาลาวได้เผชิญกับสงครามกลางเมืองระหว่างฝ่ายคอมมิวนิสต์ซึ่งได้รับการสนับสนุนจากสหภาพโซเวียต ต่อสู้กับรัฐบาลฝ่ายประชาธิปไตยซึ่งสนับสนุนสถาบันพระมหากษัตริย์และได้รับการสนับสนุนจากสหรัฐอเมริกา ภายใต้การปกครองของราชอาณาจักรลาวทำให้ลาวต้องเข้าไปเป็นพันธมิตรกับสหรัฐ มีการก่อรัฐประหารและการปกครองภายใต้ระบอบเผด็จการทหารอยู่หลายครั้งเช่น การรัฐประหารของภูมี หน่อสวรรค์และกองแล วีระสาน การที่ราชอาณาจักรลาวเข้าไปพัวพันกับยาเสพติดของซีไอเอและการเพิ่มอำนาจทางการเมืองให้กับกลุ่มทหารและสถาบันพระมหากษัตริย์จนขัดกับหลักการประชาธิปไตยที่มีกษัตริย์อยู่ใต้รัฐธรรมนูญอย่างร้ายแรง ในวันที่ 21 พฤศจิกายน ค.ศ. 1975 ขบวนการนักศึกษา 21 องค์กรที่ไม่พอใจการปกครองของราชอาณาจักรลาวได้จัดชุมนุมในเวียงจันทน์เพื่อเรียกร้องให้ล้มเลิกสถาบันกษัตริย์
หลังสงครามเวียดนามยุติลงใน ค.ศ. 1975 เหล่าขบวนการนักศึกษา 21 องค์กรได้หันไปร่วมมือกับ"ปะเทดลาว" ขบวนการปฏิวัติของฝ่ายคอมมิวนิสต์ที่ได้ครองอำนาจอย่างเบ็ดเสร็จและสงครามกลางเมืองได้ยุติลง ประกอบกับกระแสเรียกร้องของเหล่าประชาชนและนักศึกษาได้มีการลงมติล้มเลิกระบอบกษัตริย์อย่างถาวร สมเด็จพระเจ้าศรีสว่างวัฒนาในฐานะพระมหากษัตริย์องค์สุดท้ายถูกเชิญเข้าค่ายกักกันในเวียงไซ และสวรรคตอย่างเป็นปริศนา มีการเปลี่ยนระบอบการปกครองมาเป็นระบอบสังคมนิยมคอมมิวนิสต์และสถาปนาประเทศเป็น "สาธารณรัฐประชาธิปไตยประชาชนลาว" ซึ่งในช่วงแรกลาวต้องพึ่งพาความช่วยเหลือทางเศรษฐกิจจากสหภาพโซเวียตจนกระทั่งล่มสลายใน ค.ศ. 1991
ประเทศลาวมีส่วนร่วมในข้อตกลงการค้าเอเชียแปซิฟิก การประชุมสุดยอดอาเซียน การประชุมเอเชียตะวันออก และสมัครเป็นสมาชิกองค์การการค้าโลกตั้งแต่ ค.ศ. 1997 ก่อนจะได้รับการตอบรับใน ค.ศ. 2013 ลาวเป็นประเทศที่สามารถผลิตไฟฟ้าได้เอง มีการสร้างเขื่อนโดยผลิตจากพลังงานน้ำและส่งขายไปยังประเทศเพื่อนบ้านเช่น ไทย, จีน และเวียดนาม ในด้านเทคโนโลยีนั้น ลาวได้เปิดให้บริการ 4 จี เป็นประเทศที่ 2 ของอาเซียนต่อจากสิงคโปร์ มาตั้งแต่ ค.ศ. 2012 ลาวยังเป็นประเทศที่เป็นจุดเชื่อมต่อของการคมนาคมโดยรถไฟไปสู่ประเทศเพื่อนบ้านจากการมีทางรถไฟสายสำคัญ 4 แห่ง ซึ่งล่าสุดได้มีการเปิดใช้ทางรถไฟสายเวียงจันทน์–บ่อเต็น ใน ค.ศ. 2021 ลาวยังถือเป็นประเทศที่มีอัตราการเจริญเติบโตทางเศรษฐกิจสูงที่สุดชาติหนึ่งในภูมิภาคเอเชียตะวันออกเฉียงใต้และเอเชียแปซิฟิค โดยมีอัตราการเติบโตของผลิตภัณฑ์มวลรวมในประเทศ (จีดีพี) เฉลี่ย 7.4% นับตั้งแต่ ค.ศ. 2009 เป็นต้นมา
แม้ปัจจุบันลาวจะเป็นประเทศที่มีการพัฒนาและความเจริญก้าวหน้าอย่างรวดเร็วแต่การปกครองแบบสาธารณรัฐสังคมนิยมพรรคเดียวตามอุดมการณ์ของลัทธิมากซ์-เลนิน นำโดยพรรคประชาชนปฏิวัติลาว ทำให้ยังคงได้รับการวิจารณ์จากนานาชาติในด้านสิทธิมนุษยชนของประเทศอันนำไปสู่ความยากจน, ความเหลื่อมล้ำทางสังคม, การจำกัดเสรีภาพพลเมือง และการกดขี่ชนกลุ่มน้อยซึ่งยังเป็นปัญหาสำคัญ กว่า 53% ของประชากรลาวอาศัยอยู่ในเขตพื้นที่ราบลุ่ม ลาวถือเป็นประเทศที่มีความหลากหลายทางชาติพันธุ์มากที่สุดแห่งหนึ่ง โดยมีทั้งชาวมอญ, กัมพูชา และเผ่าม้งอาศัยอยู่ตามหุบเขาทั่วประเทศ